Με οικολογική καταστροφή απειλείται το βόρειο Αιγαίο, μετά τη διαρροή χιλιάδων τόνων μάσκαρα και άλλων καλλυντικών από δεξαμενόπλοιο που βυθίστηκε ενώ είχε προορισμό τη Θεσσαλονίκη.

Ο

ικολογική βόμβα για το βόρειο Αιγαίο αποτελεί διαρροή που σημειώθηκε σήμερα το πρωί στο δεξαμενόπλοιο «Κλαρινονύφη του Θερμαϊκού» το οποίο, σύμφωνα με πληροφορίες, μετέφερε μεγάλες ποσότηες καλλυντικών στη συμπρωτεύουσα.

Όπως αναφέρουν οικολογικές οργανώσεις, από τη βύθιση του πλοίου λίγο έξω από τη Χαλκιδική έχουν διαρρεύσει χιλιάδες τόνοι μάσκαρα, αϊλάινερ και άλλων καλλυντικών τα οποία απειλούν θαλάσσια είδη, καθώς ήδη έχουν αναφερθεί γλάροι με πανέμορφες βλεφαρίδες και τσιπούρες με αισθησιακό smokey eye.

Το πλοίο είχε ως προορισμό του την πόλη της Θεσσαλονίκης, ο ανεφοδιασμός της οποίας με καλλυντικά θεωρείται κρίσιμος λόγω της διακοπής λειτουργίας των καταστημάτων ομορφιάς, με αποτέλεσμα να σημειώνονται τεράστιες ελλείψεις που έχουν φέρει σε απόγνωση τον γυναικείο πληθυσμό της συμπρωτεύουσας.

Κάτοικοι της Χαλκιδικής δήλωσαν πάντως ότι δεν τους ανησυχεί η βύθιση του πλοίου, καθώς η εμφάνιση μασκαροκηλίδων είναι συχνό φαινόμενο στην περιοχή, ιδιαίτερα τους καλοκαιρινούς μήνες, ενώ όσοι ζουν κοντά στον Θερμαϊκό στην παραλία της Θεσσαλονίκης δήλωσαν ότι δεν βλέπουν καμία διαφορά με το πώς ήταν πριν.

Διαβάστε ακόμα: Δύσκολες ώρες για τη Θεσσαλονίκη: Ελλείψεις σημειώνονται σε βασικά είδη μακιγιάζ